Russell (Moundkrater)
De Russell ass ee mat Lava gefëllte Rescht vun engem lunaren Aschlagkrater um Äerdmound. Hie läit am westlechen Deel vum Oceanus Procellarum op der viischter Äerdmoundsäit.

De süd-südwestleche Rand vum Russell iwwerlappt de méi grousse Rand vum Struve Krater, sou datt déi béid Krateren zesummen d'Form vun enger Aacht (8) maachen. Ëstlech vum Russell ass de Briggs Krater ze fannen an am Südoste déi lavagefëllt Iwwerreschter vum Krater Eddington.

Wéinst ville klenge Meteorittenaschléi déi de Rampli iwwerlageren, ass de Rand vum Russell irregulär geformt. De gréisste vun hinnen ass de Briggs A. Am Norde leien nach vill kleng Krateren. De Buedem vum Russel ass wéinst der Lava flaach an op gläicher Héicht mat dem Mare, dat ronderëm läit. Ausserdeem feelt am Zentrum vum Krater d'Knupp déi ee bei ville lunare Kratere gesäit.

Fréier gouf de Russell heiansdo och "Otto Struve A" genannt, oder hie gouf einfach als Deel vum méi grousse Struve-Krater ugesinn. Sou ass en op eelere Moundkaarten net oder ënner dem uewe genannten Numm agedroen, woubäi opzepassen ass, datt och den Eddington heiansdo als "Otto Struve A" bezeechent gouf.

Um Spaweck 
 Russell op The-Moon Wiki
 D'Moundkaart 37 mam Krater Russel (an der Mëtt riets) an Ëmgéigend

Aschlagkrateren um Äerdmound
LQ10 Véiereck